PAKISTAN

 

Scurt istoric

Britanicii au condus subcontinentul indian aproape 200 de ani (1756-1947).

Din 1857, Guvernul britanic a preluat, în mod direct, puterea de guvernare. Au fost iniţiate reforme politice, permiţând formarea partidelor politice.

Congresul Naţional Indian — reprezentând majoritatea covârşitoare a hinduşilor — a fost creat în 1885.

În 1906, a apărut Liga Musulmană Întreaga Indie pentru apărarea poziţiilor minorităţii musulmane. 

În 1909, britanicii au introdus reforme constituţionale, iar musulmanii au cerut şi obţinut liste electorale separate. Acestea garantau musulmanilor reprezentare în parlamentul naţional şi în parlamentele provinciale, până la obţinerea independenţei, în 1947.

Ideea unui stat islamic separat, în sudul Asiei, a apărut în 1930, fiind formulată de Sir Muhammed Iqbal, care a sugerat ca provinciile de N-V şi Jammu şi Kashmir să formeze un asemenea stat. Se consideră că numele de Pakistan vine de la iniţialele provinciilor ce alcătuiesc acest stat. O altă opinie ar fi că denumirea ar însemna „Ţara celor puri”.

În 1940, Liga Musulmană a aprobat separarea de India şi crearea Pakistanului ca stat musulman separat. Separarea a fost hotărâtă pe 15 august 1947, când Pakistanul a luat fiinţă prin două entităţi: Pakistanul de Vest (pe teritoriul de astăzi) şi Pakistanul de Est — astăzi Bangladesh — separate de 1 600 km de teritoriu indian. 

Au apărut migraţii de populaţie, conflicte interetnice violente, care au sporit tensiunile între cele două ţări. Conflictul din Kashmir este cauzat de aceste probleme cu caracter etnic şi religios. Circa 85% din populaţia din acest teritoriu este musulmană, dar India ocupă 2/3 din suprafaţa provinciei. 

India refuză în continuare să organizeze plebiscitul hotărât de Organizaţia Naţiunilor Unite.

Din 1947 până în 1951 condiţiile din ţară au fost instabile.

Primul guvern independent a fost condus de Liaquat Ali Khan.

În anul 1969, generalul Yahya a devenit preşedinte, decretând legea marţială. Şeicul Mujibur Rahman, care conducea Liga Awami, a insistat pentru o federalizare, prin care Pakistanul de Est a devenit independent. Evenimentele politice au dus la operaţiuni militare în Pakistanul de Est. Conducătorii Ligii Awami s-au refugiat la Calcutta, formând un guvern în exil.

În ianuarie 1972, a luat fiinţă statul Bangladesh. Când Commonwealth-ul a recunoscut, în 1972, Bangladeshul, Pakistanul s-a retras din această organizaţie, până în 1989. 

Zulfikar Ali Bhutto a fost ales conducător al Pakistanului, introducând o politică de „socialism islamic”. În 1974, guvernul Bhutto a recunoscut Bangladeshul din punct de vedere diplomatic. 

Sub guvernarea lui Bhutto au fost naţionalizate industriile de bază, companiile de asigurări, şcoli şi colegii, a fost înlăturată armata din procesul decizional. În 1973, Adunarea Generală a adoptat a 5-a Constituţie a ţării. Bhutto a devenit prim-ministru, iar Chaudhry a devenit Preşedinte.

Prin politica sa, Bhuto şi-a atras duşmănia clasei capitaliste, dar şi a clerului.

Pe 5 iulie 1977, generalul Zia Ul-Haq a organizat o lovitură de stat, impunând din nou regimul militar.

Arestat, judecat, găsit vinovat, Z.A. Bhutto a fost executat pe 4 aprilie 1979. 

În 1978, Zia Ul-Haq a devenit Preşedinte şi a introdus legea islamică.

Pakistanul a fost puternic afectat de invazia sovietică în Afganistan din decembrie 1979, până în 1984. În această perioadă, au sosit în Pakistan circa 3 milioane de refugiaţi. 

Generalul Zia a permis organizarea de alegeri pentru Parlament în februarie 1985. În aprilie a luat fiinţă un cabinet civil, iar legea marţială a luat sfârşit în decembrie.

În 1988, generalul Zia, nemulţumit de evoluţiile politice din ţară, a hotărât organizarea de noi alegeri, dar a murit trei luni mai târziu, într-un accident de avion, puterea fiind preluată de un regim militar.

În noiembrie 1988, PPP a câştigat alegerile şi Benazir Bhutto a devenit prim-ministru. A fost prima femeie lider politic dintr-un stat islamic. În august 1990 a fost demisă şi a fost declarată starea de urgenţă.

Noul prim-ministru, Nawaz Sharif, conducătorul Alianţei Democratice Islamice, a continuat programul de privatizare, încurajând investiţiile străine, începute în anii '80. De asemenea, a permis reinstaurarea legii islamice şi atenuarea tensiunilor dintre India şi Pakistan pe tema provinciei Kashmir.

Benazir Bhutto a revenit la conducerea PPP.

În 1993, Ishaq Khan l-a demis pe N. Sharif şi a dizolvat Parlamentul.

N. Sharif a apelat la Curtea Constituţională, care a hotărât că acţiunea lui I. Khan este neconstituţională; N. Sharif a fost reinstalat ca prim-ministru.

În iulie 1993 impasul creat de lupta pentru putere a fost depăşit prin demisiile lui N. Sharif şi a lui I. Khan. În octombrie 1993 au avut loc alegeri, care au fost câştigate de PPP, Benazir Bhutto fiind numită din nou prim-ministru. Farooq Ahmad Khan Leghasi a devenit preşedinte în 1993.

În general, Pakistanul este considerat un stat islamic moderat, fundamentaliştii islamici câştigând numai 9 locuri în Adunarea Naţională, la alegerile din 1993.

După 1991, incidentele religioase s-au înmulţit, de când Adunarea Naţională a stabilit conformarea Codului penal cu legea islamică.

În aprilie 1996, căpitanul Imran Khan a format un grup politic antiguvernamental, intitulat „Mişcarea pentru Justiţie”, violenţele politice manifestându-se în multe locuri.

În noiembrie 1996 guvernul Bhutto a fost demis pentru a doua oară de către preşedinte, sub acuzaţii de corupţie şi proastă guvernare. Adunarea Naţională a fost dizolvată pentru a treia oară de când regimul civil l-a înlocuit pe cel militar. Curtea Supremă a respins, cu 6 voturi la 1, apelul făcut de B. Bhutto pentru repunerea ei în drepturi.

Pe 3 februarie 1997, au avut loc ultimele alegeri legislative. Facţiunea PML, condusă de N. Sharif, a câştigat 130 din cele 217 locuri ale Adunării Naţionale, în timp ce PPP a câştigat numai 20 de locuri. 

La 14 octombrie 1999 a avut loc o lovitură militară de stat. Ca urmare a acesteia, generalul Pervez Musharraf a fost învestit cu autoritate executivă şi legislativă pentru o perioadă de trei ani (poziţie validată de Curtea Supremă a Pakistanului la 12 mai 2000).

 

Coordonate geografice

Republica Islamică Pakistan, situată în Asia de sud, se învecinează la N şi N-V cu Afganistan, la NE cu teritoriile Jammu şi Kashmir, la E şi S-E cu India, la S cu Marea Arabiei şi la V cu Iran. 

Statutul teritoriilor Jammu şi Kashmir este subiect de dispută între India şi Pakistan. 

Suprafaţa

796,095 km2, fără teritoriile Jammu şi Kashmir.

Capitala

Islamabad

Cele mai mari oraşe

Karachi şi Lahore

 

Aspecte demografice

Populaţia este extrem de variată ca origine etnică, fiind o regiune supusă încă din vechime invaziilor.

Principalele descendenţe sunt: indo-ariană, dravidiană, greacă, scitică, arabă, mongolă, persană, turcă şi afgană.

Pakistanul are o populaţie de 135.510.000 de locuitori cu o densitate de 162 loc/km2 şi o rată de creştere a populaţiei de 2,3% pe an. În perioada 1995-2000, în mediul urban rata de creştere a populaţiei a atins 4,25% pe an. Indicatorul demografic “speranţa de viaţă la naştere” este de 58 de ani. Aproximativ 35% din populaţie trăieşte în zonele urbane. În 1994, circa 1,5 milioane de refugiaţi afgani se aflau pe teritoriul Pakistanului.

 

Religie

Islamul reprezintă religia majoritară — circa 97% din populaţie. Dintre aceştia, aproximativ 77% sunt suniţi şi 20% sunt şiiţi.

Dintre religiile minoritare, principalele sunt hinduismul şi creştinismul. Pot fi menţionate şi minorităţile sikh şi cea budistă. Prin Constituţie, Pakistanul este o republică islamică, iar legea islamică - shari'ah - reprezintă legea supremă în Pakistan. Libertatea religioasă este garantată prin Constituţie.

 

Limbă

În Pakistan se vorbesc foarte multe limbi şi dialecte, ceea ce reflectă mozaicul etnic al ţării. Limba naţională se numeşte urdu, dar puţini o folosesc ca limbă maternă. Cea mai răspândită este punjabi, urmată de sindhi, pashto, saraiki şi baloch.

Limba oficială este engleza, folosită pe scară largă de persoanele cu un anumit nivel de cultură.

 

Educaţie şi cultură

Circa 30% din populaţie este ştiutoare de carte. 

Circa 40% din cei cu vârste cuprinse între 5 şi 9 ani frecventează şcoala. Şcoala primară obligatorie a fost stabilită la o durată de 5 ani. 

Sunt elaborate programe de alfabetizare a adulţilor. Există 22 de universităţi de stat înfiinţate încă din secolul al XIX-lea, plus 3 universităţi particulare. Menţionăm Universitatea din Karachi, Universitatea Punjab-ului (din Lahore), cea din Peshawar, Universitatea Sind din Dadu.

Ca ţară musulmană, influenţele islamice sunt puternice. Există însă şi puternice influenţe hinduse şi britanice în cultură.

 

Economie

Rata de creştere a fost de aproximativ 5,1% anual în perioada 1965-1980 şi de 4,7% în 1995. Deficitul bugetar la sfârşitul lui 1995 era de circa 5,6 din PIB. Economia rămâne însă vulnerabilă şi puternic dependentă de agricultură.

· Industrie

În anii '70, majoritatea industriilor de importanţă au fost naţionalizate. Se primesc în continuare ajutoare importante din străinătate şi de la organizaţii internaţionale.

Pentru a stimula creşterea economică, companiilor private li s-a permis pătrunderea în sectoare anterior controlate de stat. Cheltuielile miliare se ridică încă la 1/3 din buget.

· Agricultură 

Aproape 27% din suprafaţa ţării este teren arabil, în majoritate irigat. Agricultura ocupă aproape jumătate din forţa de muncă şi asigură 1/4 din PIB.

Pakistanul este un important exportator de orez.

· Comerţ exterior

Constă, în principal, în exportul de materii prime şi produse de bază şi din importul de produse manufacturate.

· Infrastructură

Lipsa unei reţele moderne de transport este un obstacol major în calea dezvoltării. Această lipsă se datorează în principal particularităţilor reliefului.

Moneda naţională este rupia pakistaneză (în 1997, 1 USD = 40 de rupii).

 

Sistemul de guvernare

Înainte de lovitura militară de stat din octombrie 1999, Pakistanul era o republică islamică cu un sistem de guvernământ federal. După separarea Pakistanului de Est, în 1971, a fost adoptată o nouă Constituţie, în 1973, înlocuind-o pe cea în vigoare din 1956. După lovitura de stat militară din 1977, s-a introdus legea marţială, fiind suspendate majoritatea prevederilor constituţionale din 1973. În 1985, a fost restabilit un regim parlamentar, încetând legea marţială. Au fost aduse amendamente care au extins prerogativele preşedintelui, inclusiv cea de a numi şi demite miniştri şi de a respinge prin veto noua legislaţie.

Legislaţia intrată în vigoare în 1991 a instaurat Shari'ah sau legea islamică drept lege supremă în ţară. 

Pe 1 aprilie 1997, legislativul federal a revocat părţi ale amendamentului 8 la Constituţie, reducând prerogativele preşedintelui. Prin al 13-lea amendament — cum este denumit —, preşedinţia a fost adusă sub controlul primului ministru, preşedintele neputând dizolva Parlamentul fără acordul primului ministru.

După lovitura militară de stat din octombrie 1999, potrivit “Proclamaţiei de stare de urgenţă”, funcţia de preşedinte al statului se menţine, dar persoana preşedintelui este subordonată şefului executivului.

· Executivul

Conducerea este deţinută de generalul Pervez Musharraf, suprema autoritate executivă şi legislativă în stat.

· Legislativul

După lovitura militară din octombrie 1999, Parlamentul a fost suspendat. Anterior acestui moment, sistemul federal legislativ era bicameral, Adunarea Naţională (Camera Inferioară a Parlamentului) având 217 membri, aleşi prin sufragiu universal direct pentru mandate de 5 ani, iar Senatul 87 de membri aleşi indirect de parlamentele provinciale pentru mandate de 6 ani.

· Puterea judecătorească

Cea mai înaltă instanţă este Curtea Supremă. În fiecare provincie există o Înaltă Curte. O Curte Shari'ah Federală stabileşte dacă legile sunt în totalitate sau parţial neislamice.

În 1991, Parlamentul a adoptat o lege potrivit căreia Codul penal trebuie să se conformeze legii islamice. 

În 1992, s-a reintrodus pedeapsa cu moartea.

În textul “Proclamaţiei care instituie starea de urgenţă”, dată publicităţii după lovitura de stat din octombrie 1999, se precizează că toate instanţele de judecată îşi vor desfăşura activitatea în continuare, cu prevederea expresă că acestea (inclusiv Curtea Supremă şi Înalta Curte) nu vor putea pronunţa hotărâri împotriva şefului executivului sau a oricărei persoane care-şi desfăşoară activitatea sub autoritatea acestuia.

· Administraţia centrală şi locală

Pakistanul este împărţit în 4 provincii: Baluchistan (Belucistan), Provincia de N-V, Punjab, Sindh — teritoriul capitalei federale Islamabad şi zonele administrative federale de-a lungul frontierei de N-V cu Afganistanul.

Guvernatorii provinciilor sunt numiţi de preşedintele republicii.

Pentru scopuri vizând administraţia locală, provinciile sunt, la rândul lor, împărţite în alte diviziuni.

Zonele tribale de-a lungul frontierei de N-V sunt administrate de „agenţi politici” care răspund în faţa administraţiei federale. Legile statului nu acţionează în aceste zone, fiind administrate conform obiceiurilor şi tradiţiilor din zonă.

Azad Kashmir, partea de vest a regiunii Jammu şi Kashmir, controlată de Pakistan, are propriul său guvern, preşedinte, prim-ministru şi curţi de justiţie. Teritoriile din partea de nord — Gilgit, Diamir şi Baltistan — sunt direct administrate de guvernul central.

 

Apărare

Deşi nu a semnat Tratatul de neproliferare a armelor nucleare, se crede că posedă şi că a testat arme nucleare. 

Pentru apărare, Pakistanul cheltuieşte de 3 ori mai mult decât rivalul său, India.

Republica Islamică Pakistan construieşte rachete Ghauri cu raza de acţiune de 1 400 km, dotate cu focoase nucleare.

Reglementări care au ca obiect relaţiile 

româno-pakistaneze

 

· Hotărârea Guvernului nr. 222 din 29-3-1991 pentru aprobarea Protocolului celei de-a XII-a sesiuni a Comisiei mixte guvernamentale româno-pakistaneze pentru cooperare economică, comercială, tehnică şi ştiinţifică.

· Hotărârea Guvernului nr. 971 din 04-12-1995 privind aprobarea Acordului Comercial şi de cooperare economică, industrială şi tehnică dintre Guvernul României şi Guvernul Republicii Islamice Pakistan.

· Hotărârea Guvernului nr. 610 din 29-07-1996 privind aprobarea Acordului de cooperare ştiinţifică şi tehnologică dintre Ministerul Cercetării şi Tehnologiei din România şi Ministerul Ştiinţei şi Tehnologiei din Republica Islamică Pakistan, semnat la Islamabad la 10 iulie 1995.

· Legea nr. 4 din 07 martie 1996 pentru ratificarea Acordului dintre Guvernul României şi Guvernul Republicii Islamice Pakistan privind promovarea şi protejarea reciprocă a investiţiilor, semnat la Islamabad la 10 iulie 1995.

· Legea nr. 212 din 28 noiembrie 2000 privind ratificarea Convenţiei dintre Guvernul României şi Guvernul Republicii Islamice Pakistan pentru evitarea dublei impuneri şi prevenirea evaziunii fiscale cu privire la impozitele pe venit, semnată la Bucureşti la 27 iulie 1999.

